มันนี่ทูเดย์
ซีไอเอ็มบีจับมือเอไอเอสเปิดบัญชีผ่านมือถือ
16 พ.ย. 2558

ซีไอเอ็มบีจับมือเอไอเอสเปิดบัญชีผ่านมือถือ
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย กล่าวว่า โครงสร้างเงินฝากต่อเงินลงทุนของธนาคารได้เปลี่ยนไปจากปี 2555 ที่มีเงินฝาก 88% เงินลงทุน 12% แค่ 8 เดือนที่ผ่านมา เงินฝากลดลงเหลือ 53% ขณะที่เงินลงทุนเพิ่มเป็น 19% ส่วนการลงทุนอื่นๆ เพิ่มจาก 0% เป็น 24% เป็นต้น ธนาคารจึงตั้งเป้าเพิ่มสัดส่วนลูกค้าเงินลงทุน จาก 24% เป็น 35% ในอีก 3 ปีข้างหน้า นอกจากนี้ ธนาคารจะขยายลูกค้ารายย่อยผ่านช่องทางอิเล็กทรอนิกส์ แทนการขยายลูกค้าเงินฝากหรือผ่านสาขา โดยธนาคารได้รับอนุญาตจากธนาคารแห่งประเทศไทยให้ตัวแทนคือบริษัท แอดวานซ์ อินโฟร์ เซอร์วิส หรือเอไอเอส เปิดบัญชีเงินฝากอิเล็กทรอนิกส์ผ่านมือถือ (Beat Banking) ได้เป็นรายแรก ทำให้ลูกค้าสามารถทำธุรกรรมออนไลน์ในการโอนจ่ายชำระค่าสินค้าผ่านมือ โดยหักเงินจากบัญชีได้โดยตรง
ไทยพาณิชย์ชี้ 4จี หนุนรายได้มือถือโต 25%
ศูนย์วิจัยเศรษฐกิจและธุรกิจ ธนาคารไทยพาณิชย์ ประเมินว่า เทคโนโลยี 4จี ที่เพิ่งประมูลไปนั้น คาดว่าจะทำให้รายได้จากการให้บริการข้อมูลของผู้ประกอบการมือถือในปี 2559 มีแนวโน้มเติบโตอย่างต่อเนื่อง ประมาณ 20-25% นอกจากนี้ยังเป็นปัจจัยสำคัญที่ส่งเสริมให้อุตสาหกรรมเกี่ยวเนื่องได้รับประโยชน์ตามมา โดยการประมูลคลื่นความถี่ในประเทศกำลังพัฒนา เช่น อินโดนีเซีย และอินเดีย ก่อให้เกิดการลงทุนด้านโทรคมนาคมเพิ่มขึ้นกว่า 16-40% ต่อปี ถือเป็นปัจจัยบวกแก่ธุรกิจรับเหมาติดตั้งและขยายโครงข่าย รวมถึงผู้ผลิตและจัดจำหน่ายอุปกรณ์โทรคมนาคม